Document ID: 32010D0093

KOMISIJAS LĒMUMS
(2009. gada 18. decembris),
ar ko pieņem Kopienas daudzgadu programmu datu vākšanai, pārvaldībai un izmantošanai zivsaimniecības nozarē laikposmam no 2011. līdz 2013. gadam
(izziņots ar dokumenta numuru C(2009) 10121)
(2010/93/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2008. gada 25. februāra Regulu (EK) Nr. 199/2008 par Kopienas sistēmas izveidi datu vākšanai, pārvaldībai un izmantošanai zivsaimniecības nozarē un par atbalstu zinātniskā padoma izstrādei saistībā ar kopējo zivsaimniecības politiku (1) un jo īpaši tās 3. panta 1. punktu,
tā kā:
(1)
Saskaņā ar Regulas (EK) Nr. 199/2008 3. panta 2. punktu Kopienas daudzgadu programmu datu vākšanai, pārvaldībai un izmantošanai zivsaimniecības nozarē izstrādā trīs gadus ilgiem laikposmiem. Tāpēc ir jāizveido Kopienas daudzgadu programma laikposmam no 2011. līdz 2013. gadam.
(2)
Komisijas 2009. gada 5. februāra paziņojumā par Eiropas Kopienas rīcības plānu haizivju resursu saglabāšanai un pārvaldībai (2) ir ieteikts vākt katrai sugai atsevišķi noteiktus uzticamus un sīkus kvantitatīvos un bioloģiskos datus par komerciālo zveju, kurā tiek gūtas skrimšļzivju (turpmāk “haizivis”) nozvejas. Turklāt ierosināts veikt regulāru nozvejas uzraudzību atpūtas zvejā, ja tajā tiek gūtas haizivju nozvejas.
(3)
Pamatojoties uz minēto paziņojumu, Zivsaimniecības zinātnes, tehnikas un ekonomikas komiteja (ZZTEK) ir ieteikusi šādā komerciālajā un atpūtas zvejā ievācamo datu specifikācijas iekļaut datu specifikācijās, kuras atspoguļo zvejas darbību dalījumu pa reģioniem, kā arī bioloģisko datu mainīgos lielumus, par kuriem jāvāc dati.
(4)
Tāpēc papildus tiem datiem, kuri jau ir prasīti par 2009.-2010. gada plānošanas periodu saskaņā ar Komisijas Lēmumu 2008/949/EK (3), Kopienas daudzgadu programmā laikposmam no 2011. līdz 2013. gadam jāparedz uz haizivīm attiecošos datu vākšana, pārvaldība un izmantošana.
(5)
Tiesiskās noteiktības labad Lēmums 2008/949/EK ir jāatceļ no 2011. gada 1. janvāra.
(6)
Šajā lēmumā paredzētie pasākumi ir saskaņā ar Zvejniecības un akvakultūras pārvaldības komitejas atzinumu,
IR PIEŅĒMUSI ŠO LĒMUMU.
1. pants
Kopienas daudzgadu programma datu vākšanai, pārvaldībai un izmantošanai zivsaimniecības nozarē laikposmam no 2011. līdz 2013. gadam, kā minēts Regulas (EK) Nr. 199/2008 3. panta 1. punktā, ir pievienota pielikumā.
2. pants
Lēmumu 2008/949/EK atceļ no 2011. gada 1. janvāra.
3. pants
Šis lēmums ir adresēts dalībvalstīm.
Briselē, 2009. gada 18. decembrī

Labels: 19
20
6
12
15